54
Tsugbayin tsu Urushelima tsu na ci kelime
1 Vuzavaguɗu u danai, &lt;&lt;YaꞋan ishipa avu madari ma vuka,
avu na ka̱ta̱ vu saꞋwai kumatsa maku ba,
ɓosongu vishipa ka̱ta̱ vu orukpo adama a̱ ma̱za̱nga̱,
avu na vu saꞋwai a̱ga̱nda̱ a limata ba,
adama a na ka̱bunda̱i ka̱ muku n vuka vu na vi madari
ki ta̱ a kulaꞋa ka vuka vu na vi n vali.&gt;&gt;
2 &lt;&lt;Doku ka̱ba̱nga̱ ka̱ ma̱va̱li ka̱ nu,
ba̱rukpa̱ akashi a̱ utsutsu o doku a yaꞋan wanshi.
Ka̱ta̱ vu shikpa̱ aguta a a yaꞋan utsura mayin,
vu dokusu awin a yaꞋan ugaɗi,
vu dokusu le utsura.
3 Adama a na vi ta̱ a̱ kuka̱ra̱Ꞌa̱ a̱ ubuta̱ dem usingai n ugula̱ feu,
ka̱ta̱ ntsukaya n nu n ka̱na̱ iɗika kakau
ali a̱ da̱sa̱ngu punu a̱ likuci i na yo okpoi ɗe agali.
4 &lt;&lt;Ka̱ta̱ vu pana wovon ba, vi a kuyaꞋan feu wono ba.
Ka̱ta̱ vu pana wovon ba, babu ili i wono i na i kuta̱wa̱ wu kpamu.
Vo kudoku va ciɓa n ili i wono i na vi yaꞋansai a ayin a na vi ka̱ɗa̱nga̱ni ba,
koɓolo n una̱mgbuka̱tsuma̱ u na kpamu vi ishi n u ɗa a ayin a na vi ishi babu vali.
5 Adama a na Vuza na u yaꞋin nu a̱yi ɗa vali nu,
kula ku ni ku ɗa Vuzavaguɗu MalaꞋimili.
Vuza Ciɗa vi Isaraila a̱yi ɗa u shiba̱i nu,
a̱yi ɗa e ci ɗeke Ka̱shile ka aduniyan ra̱ka̱.
6 Vuzavaguɗu wi ta̱ e kuɗeke wu u bonoko,
tsu vuka vu na o lokoi ɗa a̱ ka̱sukpa̱i ni n una̱mgbuka̱tsuma̱
tsu vuka vu na vali vi ni vu lokoi,
a ayin o yolo i savu i ni,&gt;&gt;
7 &lt;&lt;M megeshe kenu n loko wu ta̱,
ama n asuvayali a gbayin mi ta̱ o kubonoko wu.
8 Vuzavaguɗu Ka̱shibi ka̱ ɗa̱ u danai,
a̱ ka̱tsuma̱ ka wupa wa̱ a̱bunda̱i ɗa m paɗai bini ali megeshe kenu,
ama n ucigi u babu kukotso
mi ta̱ a kupana asuvayali a̱ nu.&gt;&gt; Vuzavaguɗu ɗa u dansai vuza na u shiba̱i ɗa̱.
9 &lt;&lt;N tsu va̱ na wi ta̱ derere n tsu ayin a̱ Nufu,
ana n kucinai n danai, mini ma ayin a̱ Nufu mi o kudoku kupala aduniyan ba.
Adama a nannai gogo na n kucina ta̱ mi o kudoku kuyaꞋan wupa n avu ba,
mi kpamu o kudoku kudansaka wu ba.
10 Ko nsansa m puwa̱nka̱
ka̱ta̱ kpamu aginda a̱ muɗa̱,
ama ucigi u gbangam u va̱ wi o kukotso wa̱ nu ba,
uzuwakpani u ma̱ta̱na̱ u va̱ vuza wa kutakpa u ɗa ba,&gt;&gt;
Vuzavaguɗu vu na wi a kupana asuvayali a̱ nu u danai.
11 Vuzavaguɗu u danai, &lt;&lt;Avu Urushelima, likuci i na yi o kusoꞋo atakaci n wunla̱i u mini ma atali, babu vuza na u kuyaꞋanka wu kadanshi ku uremi u ka̱ɗu,
mi ta̱ a kuvarasaka kumaꞋa ku nu n atali a singai.
12 Mi ta̱ a kumaꞋa nshilya n nu n atali a langu-langu,
utsutsu u nu kpamu n atali a na i tsa̱ a̱ta̱mba̱,
nshilya m kpaꞋa kpamu n atali a na o yotsoi yaza.
13 Vuzavaguɗu wi ta̱ a kuyaꞋanka muku n nu ra̱ka̱ kuyotsongusu,
ma̱ta̱na̱ ma gbayin mi ta̱ a̱ kuta̱wa̱ u muku n nu.
14 N kasingai koɓolo n ka mayun ɗa vo ku yonko,
ka̱ta̱ kpamu kawuya ka yaꞋan daꞋangi n avu,
vi a kupana wovon wi ili ba,
i ta̱ a kutakpa ka kagbanigbani a banka daꞋangi,
ki a kuyawa ɗevu n avu ba.
15 Vuza na baci u kumbai nu n vishili, na lo kusheshe ku va̱ ku ɗa ba,
vuza na baci u kumbai nu wi ta̱ o kubono wo kokpo n wono.
16 &lt;&lt;La̱na̱, Mpa ɗa vuza na n yaꞋin kawakana
ka na ka̱ tsu fa̱la̱ akina ali a tasa,
ka̱ta̱ u yuma ucanuku u munuka adama a ulinga u le.
Mpa ɗa kpamu vuza na u yaꞋin ka̱la̱nga̱shi adama a na u la̱nga̱sa̱,
17 Vuzavaguɗu u danai, babu ucanuku u munuka u na a kuyaꞋan adama a̱ ɗa̱ ka̱ta̱ u ɗa u lyaꞋa ɗa̱,
ka̱ta̱ kpamu i ɓa̱ya̱ngu kelentsu dem ka na ka kubanka ɗa̱ nu nsata.
Na va ɗaɗa agadu a kagbashi ka Vuzavaguɗu,
ɗaɗa kpamu wishi u na wu uta̱i wa̱ va̱.&gt;&gt;