14
1 Vuzavaguɗu wi ta̱ a kupana asuvayali a Yakubu, wi ta̱ kpamu a kuzagba Isaraila ka̱ta̱ u zuwa le a̱ da̱sa̱ngu a iɗika i le kpamu. Omoci i ta̱ a kubana ɗe feu ka̱ta̱ o ɓolongu kaci ke le m kpaꞋa ku Yakubu. 2 Aduniyan i ta̱ a kuɗika le ka̱ta̱ o bonoko le a iɗika i le. KpaꞋa ka aza Isaraila ki ta̱ a kuzuwa aza a iɗika n a̱bunda̱i ali n a̱ma̱ci a yaꞋanka le tsugbashi a iɗika i Vuzavaguɗu. I ta̱ o kubonoko aza a na ishi a zuwai le okpo agbashi-agbashi, ka̱ta̱ a lyaꞋa tsugono a gaɗi va aza na ishi a kutakacika le.
3 A kanna ka na Vuzavaguɗu u nekei nu wuvuki a̱ ubuta̱ wa atakaci n una̱mgbi u ka̱tsuma̱ n tsugbashi tsu wuya-wuya, 4 vi ta̱ a kuɗika ili yi izoshi i nampa a kubana u mogono ma Babila,
&lt;&lt;Uteku tsu na katakaciki ka yawai uteku,
tsu na wupa u ni u zuwai uteku.
5 Vuzavaguɗu u koɗo ta̱ kalangu ka vuza va asuvawuya,
kalangu ko ngono,
6 ka na ka lapai uma n wupa
wu babu uteku,
ɗa ka lyaꞋi tsugono a iɗika
n wupa u na wi babu kukotso.
7 Ama a ukocishi ɗa iɗika dem i ciya̱i wuvuki m ma̱ta̱na̱
ali ɗa a cananai ishipa adama a̱ ma̱za̱nga̱.
8 Ko nɗanga ma awana a̱ a̱ri, koɓolo nu nɗanga n ciɗa n Lebano n yaꞋan ta̱ ma̱za̱nga̱ adama a̱ nu
ɗa a danai,
&lt;Gogo na a na a variki nu ɗe,
babu kakapi ka maɗanga ka na ko kudoku ka gbatya tsu ka vakangu.&gt;
9 Kasaun ki ta̱ a̱ ma̱za̱nga̱ ka̱u
adama a na ka gasa n avu.
U ɗengusa̱ ta̱ a̱kpisa̱ adama a na a rabasa wu,
aza na ishi n tsugbayin dem aduniyan,
u tsu zuwa le ta̱ a̱ ɗa̱nga̱ a akuba o tsugono e le,
koɓolo n aza a na ishi ngono a aduniyan dem.
10 Ra̱ka̱ vi le i ta̱ a̱ kushuku,
ka̱ta̱ a dana,
&lt;Avu feu vu okpo ta̱ babu utsura, uteku tsu na ci,
tso okpo ta̱ derere.&gt;
11 A̱ra̱ɗi a̱ nu dem a yaꞋan ta̱ uvakangi a iɗika ya̱ a̱kpisa̱,
koɓolo n kacaꞋa ki ishari ka̱ nu dem.
Azun a ɗa okpoi kajiba ki ivaꞋin ka̱ nu
ɗa kpamu okpoɗou o okpoi ipalatsu i nu.
12 &lt;&lt;Inda tsu na vu uranai gaɗi ɗa vi yikpa̱i,
avu na vi kazangata ku usana, maku mu usana.
A vakangu wu ta̱ a aduniyan,
avu na vu unai uma n a̱bunda̱i a aduniyan.
13 Vu danai ka̱ci ka̱ nu,
&lt;Mi ta̱ a kukumba gaɗi,
ka̱ta̱ n kiyangu kakuba ka̱ va̱ a gaɗi va azangata a̱ Ka̱shile,
n zuwa kakuba ka̱ va̱ gaɗi
n da̱sa̱ngi ɗe a kusan ka̱ a̱ma̱li
daꞋangi a kubana uɓon u gaɗi.
14 Mi ta̱ a kukumba gaɗi ve eleshu,
ka̱ta̱ m bonoko ka̱ci ka̱ va̱ tsu MalaꞋimili.&gt;
15 Ama a̱ ciɗa̱ngu wu ta̱ a kasaun,
punu a iɗika ya̱ a̱kpisa̱.
16 Aza a na e enei nu i ta̱ o kumoɗoko wu a̱shi
ka̱ta̱ a yaꞋan mereve ka̱ta̱ e ece,
&lt;Vuma nampa ɗa gaji vuza na u zuwai iɗika i gba̱ɗa̱i,
ɗa kpamu tsugono n a̱bunda̱i tsu panai wovon wa?
17 Vuma vu na u zuwai aduniyan o okpoi an kakamba,
a̱yi na u la̱nga̱sa̱i likuci n a̱bunda̱i i ni
ɗa kpamu u sa̱nka̱i agbashi a̱ ni kubono a kpaꞋa?&gt;
18 Ngono ma aduniyan ra̱ka̱ a̱ ciɗa̱ngu le ta̱ n tsugbayin,
yaba dem vi le n kasaun ka̱ ni.
19 Ama avu a taɗuku wu ta̱ pulai
tsu kacaka babu uciɗa̱ngi u singai.
Vi ta̱ upali n aza na a unai, ele na na a gbatyasai n kotokobi,
aza a na a̱ yikpa̱i ɗaka vu kpenle ka atali,
an keven ka na i e kukpeteshe.
20 Avu va̱ kuciya̱ uciɗa̱ngi u singai ba,
adama na avu vu la̱nga̱sa̱ ta̱ iɗika i nu
ɗa kpamu vu unai uma a̱ nu.
&lt;&lt;O kudoku a kula limata
i vuza gbani-gbani kpamu ba.
21 Lapula ubuta̱ adama a na vi kiɗa muku n ni
adama a̱ unushi wi ikaya i le.
Adama a na ta lo a̱ ɗa̱nga̱ a ka̱na̱ iɗika ya,
ko a shatangu iɗika ya n likuci n a̱bunda̱i.&gt;&gt;
22 Mpa Vuzavaguɗu MalaꞋimili n danai, &lt;&lt;Mi ta̱ a̱ kuɗa̱nga̱ ka̱ta̱ n shilika̱ n ele, ka̱ta̱ n la̱nga̱sa̱ Babila, n kula ku ni, n aza a na a buwai n wuma, koɓolo m muku n ni n ntsukaya n ni.&gt;&gt; 23 &lt;&lt;Mi ta̱ o kubonoko Babila tsa agali, ubuta̱ u kuyongo wu mkponguron n adaɓa. Mi ta̱ a̱ kupura̱ngu Babila m menju ma munuka,&gt;&gt; Mpa ɗa Vuzavaguɗu MalaꞋimili n danai.
Kene adama a Siriya.
24 A̱yi Vuzavaguɗu u kucina ta̱ ɗe.
&lt;&lt;Mayun ɗa tsu na n sheshei ɗe
ta u kokpo nannai,
tsu na kpamu n zuwai
ta ka kushamgba nannai.
25 Mi ta̱ a kuna aza a Asiriya a iɗika i va̱,
mi ta̱ a kudasa yi n ene a nsasan n va̱.
Atakaci a̱ ni i ta̱ a kuyaꞋan utakpi a̱ ubuta̱ u uma u va̱,
ka̱ta̱ a takpa a̱miki a̱ ni a avangatsu e le.&gt;&gt;
26 Na va ɗaɗa ili i na u foɓusoi
kuyaꞋanka aduniyan dem.
Kukiye ku va̱ ki ta̱ uba̱rukpi
adama a na kutakacika uma a aduniyan dem.
27 Adama a na Vuzavaguɗu MalaꞋimili u sheshe ta̱ ɗe,
yayi wa kufuɗa wa sabaꞋa kaꞋa?
U ba̱ra̱kpa̱ ta̱ ɗe kukiye ku ni
babu vuza na u kusa̱nka̱ yi?
Akaka a kubana wa aza a A̱filisiya̱
28 Kadanshi ka nampa ka̱ ta̱wa̱ ta̱ a̱ ka̱ya̱ ka na mogono Ahazu u kuwa̱i.
29 A̱ɗa̱ aza A̱filisiya̱ ka̱ta̱ i yaꞋan ma̱za̱nga̱ ba,
ka̱ta̱ i dana kalangu ka na ko foroi ɗa̱ va ka kukoɗo ta̱ ba.
Punu a umaci u koko ka nanlo i ta̱ a kumatsa maku ma kagbaturu.
Ili i na u matsai kpamu yi ta̱ a kuyaꞋan n tsukono tsu koko.
30 Muku mu ugiti ma aza a unambi i ta̱ a̱ kucuwa̱,
ka̱ta̱ a̱ la̱nsa̱i a vaku m ma̱ta̱na̱,
ama mi ta̱ a kuna kumiꞋi ku nu n kambulu,
ka̱ta̱ a una aza a na a buwai n wuma.
31 Shika̱i ka̱ta̱ i lapa una̱ a̱ utsutsu u likuci u ɗa̱,
kuwa̱i n wovon a̱ɗa̱ A̱filisiya̱ ra̱ka̱.
Keleshu ka̱ ka̱nga̱ kuta̱i a uɓon u gaɗi,
babu kowonvoni a̱ ka̱tsuma̱ ke le.
32 Wushuki we ne u ɗai vuza u kuneke azusuki a iɗika a?
&lt;&lt;Vuzavaguɗu ɗa u zuwai Sihiyona,
a̱ ubuta̱ u ni u ɗa aza a na i n atakaci a̱ kuciya̱ wishi.&gt;&gt;