37
Ukocishi wa aza a gbani-gbani n aza a usuɓi
Vishipa vu Dawuda.
1 Ka̱ta̱ vu na̱mgba̱ ka̱tsuma̱ adama a uma a gbani-gbani ba,
ko kpamu vu yaꞋan cisheꞋe tsa aza a na i a kuyaꞋan ka gbani-gbani ba.
2 Adama a na, megeshe kenu i ta̱ a̱ kupuwa̱nka̱ tsu mita̱ ma na me ɗekpei
i ta̱ a ku lumba tsu mita̱ ma savu,
3 Neke ka̱ɗu u Vuzavaguɗu,
ka̱ta̱ vu yaꞋan kasingai,
ka̱ta̱ vu da̱sa̱ngu a iɗika ya, vu ciya̱ ma̱ta̱na̱.
4 La̱nsa̱ ma̱za̱nga̱ u Vuzavaguɗu,
a̱yi tana wi ta̱ e kuneke wu i na ka̱ɗu ka̱ nu ka cigai.
5 Neke ka̱ci ka̱ nu u Vuzavaguɗu,
vu neke ka̱ɗu ka̱ nu wa̱ a̱ ni,
wi ta̱ tana a̱ kuɓa̱nka̱ wu.
6 Wi ta̱ a kuzuwa kasingai ka̱ nu ka tasa tsu kutashi,
usuɓi u nu kpamu wa akana tsu kanna a kaci.
7 Shamgba shiriri u Vuzavaguɗu,
ka̱na̱ ka̱ɗu ka̱ nu vu vana yi,
ka̱ta̱ vu na̱mgba̱ ka̱tsuma̱,
adama a ulyaꞋi u kelime u vuza ba,
ko u vuza vu ulyaꞋi,
a̱ ka̱tsuma̱ ka̱ a ubuta̱ wo ofoɓuso a ka gbani-gbani ka̱ ni ba.
8 Ka̱ta̱ vu yaꞋan wupa, ko vu na̱mgba̱ ka̱ɗu ba.
ka̱ta̱ vu na̱mgba̱ ka̱tsuma̱ ba,
adama a na, nannai va u tsu tuka̱ n koyoku ba,
sai ka gbani-gbani.
9 Aza a na a zuwai a̱ɗu u Vuzavaguɗu,
i ta̱ a kuyaꞋan ida̱shi i le m ma̱ta̱na̱ a iɗika ya,
ama i ta̱ o kuloko aza a gbani-gbani,
10 M megeshe kenu, uma a gbani-gbani i ta̱ a̱ kupuwa̱nka̱,
vi ta̱ a̱ kula̱nsa̱ le, ama vi a̱ ku ciya̱ le ba.
11 Ama aza a na a ɗikai ka̱ci ke le ili ba, i ta̱ a kulyaꞋa uka̱ni wi iɗika ya,
a pana uyoꞋo u ma̱ta̱na̱ mayin.
12 Vuma vu gbani-gbani u tsu foɓusoko ta̱ vuma vu usuɓi kawuya,
ka̱ta̱ u ka̱na̱ ku lungana yi adama a tsurala,
13 ama Vuzavaguɗu u tsu zoꞋoso ta̱ vuza vu gbani-gbani,
adama a na u yeve ta̱ makyan ma na a ku una yi, mi ta̱ lo a̱ kuta̱wa̱.
14 Aza a gbani-gbani a tsu tala ta̱ otokobi ele,
o rono ta̱ utan u le,
adama a na a una aza a unambi,
una aza a usuɓi.
15 ama otokobi ele i ta̱ a ku una le,
i ta̱ kpamu o koɗoso utan u le.
16 Ili i kenu i na vuza vu usuɓi wi n i ɗa,
i laꞋa ta̱ uciyi u vuma vu gbani-gbani.
17 Adama a na Vuzavaguɗu wi ta̱ o kukoɗo utsura u vuza vu gbani-gbani,
ama u tsu ere ta̱ vuza vu usuɓi.
18 Vuzavaguɗu u tsu la̱na̱ ta̱ aza a na i o kutono yi,
iɗika ya yi ta̱ okpo ili yi uka̱ni i le ko wannai,
19 I a kupana wono a makyan ma atakaci ba.
i ta̱ a̱ kuciya̱ ilikulyaꞋa ba̱ri a ayin a kambulu.
20 Ama uma gbani-gbani i ta̱ a̱ ku kuwa̱.
aza na a iwain Vuzavaguɗu i ta̱ a̱ kupuwa̱nka̱ tsu a̱pa̱lu,
i ta̱ kupuwa̱nka̱ an ka̱nga̱ a laza.
21 Vuza vu gbani-gbani u ci lyaꞋa ta̱ kutan ka̱ta̱ u iwan ku tsupa,
ama vuza vu usuɓi vuza kasingai ɗa,
vuza na u ci neke n ka̱ɗu ba̱ri.
22 Aza a na Vuzavaguɗu u zuwakai una̱singai,
i ta̱ a̱ kuciya̱ ida̱shi i ma̱ta̱na̱ a iɗika ya,
ama aza a na u yaꞋankai una̱wuya i ta̱ o kuloko le.
23 Vuzavaguɗu u tsu tono ta̱ n vuma,
a uye u na u gaꞋin u tono,
u tsu pana ta̱ uyoꞋo u kuyongo ku ni,
24 ko u ta̱ɗa̱tsa̱ baci, wi a̱ kuyikpa̱ a iɗika ba,
adama a na Vuzavaguɗu u tsu ka̱na̱ yi ta̱ n kukiye ku ni,
25 Ali ayin a na mi ishi maku, ama gogo na n kutsa ta̱,
n saꞋawa kene Vuzavaguɗu u vakangi vuza vu usuɓi ba,
ko ene muku n ni ufolu wi ilikulya ba.
26 Makyan dem u tsu neke ta̱ ili ba̱ri,
u tsu neke ta̱ okopu wa aza o yoku,
muku n ni una̱singai u ɗa,
27 Ka̱sukpa̱i ka gbani-gbani i yaꞋan kasingai.
yi ta̱ o kuyongo a iɗika ya ko wannai.
28 Adama a na Vuzavaguɗu u ciga ta̱ ili i na yi derere,
u tsu ka̱sukpa̱ uma a usuɓi a̱ ni ba.
e kere le makyan dem,
ama kumaci ku uma a gbani-gbani i ta̱ o kuloko le.
29 Aza a usuɓi i ta̱ a kulyaꞋa uka̱ni wi iɗika ya,
ka̱ ta̱ a̱ da̱sa̱ngu punu i ɗa ko wannai.
30 Una̱ u vuza vu usuɓi u tsu dansa ta̱ kakuna ke kuyeve,
kelentsu ka̱ ni ka tsu dansa ta̱ ili i na yi derere.
31 Wila̱ u Ka̱shile ka̱ ni wi ta̱ a̱ ka̱ɗu ka̱ ni,
u tsu ka̱sukpa̱ u ɗa ba ko wannai.
32 Aza a gbani-gbani a̱ tsu puta̱ ta̱ aza a usuɓi,
a̱ tsu la̱nsa̱ le ta̱ adama a na a una le.
33 Ama Vuzavaguɗu wi a̱ ku ka̱sukpa̱ le ekiye i irala i le ba,
ko kpamu u ka̱sukpa̱ a yaꞋanka le afada a gbani-gbani ba.
34 Neke ka̱ɗu u Vuzavaguɗu,
ka̱ ta̱ kpamu vu yongo a uye u ni,
a̱yi tana wi ta̱ a kuzuwa wu vu ciya̱ uka̱ni wi iɗika ya,
vi ta̱ e kene o kuloko uma a gbani-gbani.
35 Me ene ta̱ vuma gbani-gbani ko asuvayali,
u laꞋa ta̱ yaba dem ugaɗi,
a na nɗanga n Lebano.
36 Ama makyan kenu,
a na m bonoi, me ene yi ba.
n la̱nsa̱ ni, ama me ene yi ba.
37 Indana uma a̱ ma̱riki, vu la̱na̱ uma a usuɓi,
vuza vu ma̱ta̱na̱ u tsu ciya̱ ta̱ ntsukaya.
38 Ama i ta̱ a ku una aza a unushi gbende,
ka̱ta̱ a̱ pura̱ngu ntsukaya n le.
39 Vuzavaguɗu u tsu isa ta̱ aza a usuɓi,
a̱yi ɗa ubuta̱ u kusheɗeku u le a ayin atakaci.
40 Vuzavaguɗu u tsu ɓa̱nka̱ le ta̱ ka̱ta̱ kpamu wu isa le,
u tsu isa le ta̱ ekiye aza a gbani-gbani,
adama a na a̱ la̱nsa̱ ta̱ ubuta̱ u ku sheɗeku wa̱ a̱ ni.