89
Uzuwakpani u Ka̱shile n Dawuda
VicuꞋu vu tsuwaꞋi tsu Itan vuza va aza a Ezirahitu
1 Mi ta̱ a kucanana ishipa
adama a ucigi u Vuzavaguɗu
u na u tsu sabaꞋa ba ko wannai.
Mi ta̱ a kusala ukuna u ma̱riki ma̱ nu,
tsukaya a kubana a tsukaya
2 Mi ta̱ a kudana,
&lt;&lt;Ucigi u nu u na u tsu sabaꞋa ba wi ta̱ o kuyongo ko wannai,
ma̱riki ma̱ nu mi ta̱ o kuyongo tsu gaɗi a̱da̱nga̱shile.&gt;&gt;
3 Vu danai, &lt;&lt;N yaꞋan ta̱ uzuwakpani m mazagbi ma̱ va̱,
n yaꞋanka ta̱ kagbashi ka̱ va̱ Dawuda uzuwakpani n danai,
4 &lt;A ntsukaya u nu n ɗa a̱ kuciya̱ mogono ko wannai,
i ta̱ a̱ kuda̱sa̱ngu a kakuba ko tsugono ka̱ nu tsukaya n tsukaya.&gt; &gt;&gt;
Kuvuka
5 Vuzavaguɗu, ili wuma i gaɗi
yi ta̱ a kucikpa ili i mereve i na vu yaꞋin,
koɓolo ka uma a ciɗa feu,
a kucikpa ma̱riki ma̱ nu.
6 Adama a na ɗe e eleshu yayi a kugisanku n Vuzavagɗu,
yayi wi tsu Vuzavaguɗu a̱ ka̱tsuma̱ ki ili wuma i gaɗi?
7 I ta̱ e kuneke wu tsugbayin a̱ ka̱tsuma̱ ki ili i wuma i ciɗa,
aza a na i uka̱ra̱Ꞌi n avu i ta̱ o wovon u nu ka̱u.
8 Vuzavaguɗu Ka̱shile, MalaꞋimili,
babu vuza vu utsura tsu nu,
avu vuza vu ma̱riki ɗa a ili dem.
9 Avu ɗa vu tsu lyaꞋa tsugono tsu mala ma ujari,
vu tsu vaꞋanku ta̱ aɓau.
10 Vu yokumoi ka̱ma̱li ka ugbamukaci ka nanlo vu unai ni,
n utsura u kukiye ku nu ɗa vu wacuwai irala i nu.
11 Gaɗi a̱da̱nga̱shile a̱ nu a ɗa, aduniyan feu a̱ nu a ɗa,
avu ɗa vu yaꞋin aduniyan n ili i na yi punu dem.
12 Avu ɗa vu yaꞋin uɓongaɗi n uɓonɗakai,
kusan ku Taboru n Hamonu i ta̱ a kuyaꞋanka wu ishipa adama a̱ ma̱za̱nga̱.
13 Kukiye ku nu ki ta̱ n tsugbayin,
kukiye ku usingai ku nu kpamu ki ta̱ n utsura.
14 Usuɓi n kamayun kaꞋa kumiꞋi ku kakuba ko tsugono ka̱ nu,
ucigi u nu u na u tsu sabaꞋa ba m ma̱riki i ta̱ e kelime ka̱ nu.
15 Vuzavaguɗu, aza a una̱singai a ɗa aza a na i a kucikpa wu n ishipa i ma̱za̱nga̱,
aza a na i a nwalu a kutashi ku nu.
16 I ta̱ a̱ ma̱za̱nga̱ a kanna dem adama a̱ nu,
i a̱ kuciya̱ ucikpi adama a usuɓi u nu.
17 Adama a na avu ɗa tsugbayin ci le n utsura u le,
n kasingai ka̱ nu kaꞋa ci ciya̱i ucikpi.
18 Adama a na mayun Vuzavaguɗu ɗa ma̱ra̱ga̱ ma̱ tsu,
mogono ma̱ tsu a̱yi ɗa vuza ciɗa vi Isaraila,
19 Vu saꞋwa ta̱ kuyaꞋan kadanshi tsa alatani
u uma a̱ nu a usuɓi m makyan ɗe,
vu danai,&lt;&lt;N neke ta̱ kovonshi utsura
vuza na n ɗa̱ngusa̱i a̱ ka̱tsuma̱ ka uma.
20 N ciya̱ ta̱ Dawuda kagbashi ka̱ va̱,
me erengi ta̱ m maniꞋin ma ciɗa,
21 Utsura u va̱ wi ta̱ o kuyongo n a̱yi,
kukiye ku va̱ ki ta̱ a ku zuwa yi u tsurukpa.
22 Vurala vu ni vi a kusaꞋwa kulyaꞋa yi ba,
uma a gbani-gbani i o kuloko yi ba.
23 A̱ a̱shi a̱ ni mi ta̱ o ku yokumo irala i ni,
mu una aza a na a iwain ni.
24 Ukuna u ma̱riki u va̱
n ucigi u va̱ u na u tsu sabaꞋa ba wi ta̱ o kuyongo n a̱yi,
mi ta̱ a ku zuwa yi u ciya̱ ulyaꞋi.
25 Mi ta̱ a kuzuwa tsugono ci ni ci lyaꞋa kelime,
ili i na i ɗikai a mala,
ali a kubana e kuyene ku Ifiritis.
26 Dawuda wi ta̱ a kudana mu,&lt;Avu esheku a̱ va̱ a ɗa n Ka̱shile ka̱ va̱
avu ɗa vi e ku ere mu avu ɗa ubuta̱ u kusheɗeku u va̱ n kishi ka̱ va̱.&gt;
27 Mi ta̱ o kubonoko yi maku mu ugiti ma̱ va̱,
vuza na u laꞋi ngono ma aduniyan m gbayin.
28 Ucigi u va̱ u na u tsu sabaꞋa ba wi o kuyongo n a̱yi ko wannai,
uzuwakpani u na n yaꞋin n a̱yi wi ta̱ a kushamgba ko wannai.
29 A ntsukaya n ni ɗa a̱ kuciya̱ mogono makyan dem,
tsugono ci ni ci ta̱ a kushamgba tsa eleshu a gaɗi.
30 Ama ɗa baci muku n ni n kpa̱ɗa̱i kutono wila̱ u va̱,
kpamu o tono ili i na n dansai ba,
31 Ɗa baci a̱ ka̱sukpa̱i wila̱ u kadanshi,
a̱ kpa̱ɗa̱i kutono uneki u kadanshi ka̱ va̱,
32 mi ta̱ a kutakacika le adama a unushi u le,
n faba le adama a kawuya ke le.
33 Ama mi a̱ kukpa̱ɗa̱ ku ciga Dawuda ba,
mi tana a̱ kukpa̱ɗa̱ kushatangu uzuwakpani u na n yaꞋanka ni ba.
34 Mi o ku koɗo uzuwakpani u na n yaꞋanka ni ba,
mi tana a̱ ku sabaꞋa ko ili i te a kadanshi ku una̱ ka̱ va̱ ba.
35 N kula ku ciɗa ku va̱ ɗa n yaꞋin a kucina kute koci,
mi a kuyaꞋanka Dawuda aꞋuwa ba.
36 Ntsukaya n ni mi ta̱ o kuyongo ko wannai,
mi ta̱ a̱ kula̱na̱ tsugono ci ni kanna ki baci de n kutashi.
37 Ki ta̱ a kushamgba n utsura tsu wotoi,
tsu magan mu usuɓi ma na mi gaɗi.&gt;&gt;
Kuvuka
38 Ama gogo na vu yaꞋan ta̱ wupa m mazagbi ma̱ nu,
vu iwain ni ɗa vu variki ni.
39 Vu koɗoi uzuwakpani u na vu yaꞋin n kagbashi ka̱ nu,
vu variki oroliko a̱ ni a̱ ka̱kiza̱.
40 Vu ɓosoi asaka a̱ likuci i ni,
vu bonokoi ubuta̱ u kusheɗeku u ni agali.
41 Aza a na i a nwalu a uye i ta̱ o kuboko ucanuku u ni,
aza a na i a̱ ida̱shi ɗeɗevu n a̱yi o ku zoꞋoso yi.
42 Vu zuwai irala i ni i lyaꞋi kelime,
vu zuwai ra̱ka̱ vu le a yaꞋin ma̱za̱nga̱.
43 Vu zuwai ucanuku u kuvon u ni
wo okpoi ili i gbani,
vu ka̱sukpa̱i a lyaꞋi ni n kuvon.
44 Vu isai ni kalangu ko tsugono ci ni,
vu lapai kakuba ko tsugono ci ni a iɗika.
45 Vu zuwai ni u kutsai babu ayin a̱ ni a yawa,
vu zuwai wono u kimba̱i ni.
Kuvuka
46 Vuzavaguɗu, ali n wannai ɗai va ku sokongu ka̱ci ka̱ nu?
Ko wannai ɗa?
Ali n wannai ɗa̱i ka̱ɗu ka̱ nu ka̱ kuka̱na̱ ku kula̱ tsa akina?
47 Vuzavaguɗu, ciɓa a na ayin a vuma kenu ɗa a ɗa i,
ciɓa tsu na vu yaꞋin vuma dem vuza vu ukpa̱ ɗa,
48 Yayi u kuyongo n wuma ko wannai, u ku kuwa̱ ba?
Nini ɗai vuma u kusa̱nka̱ ka̱ci ka̱ ni ku uwa a kasaun?
Kuvuka
49 Vuzavaguɗu te ɗai ucigi u nu u tsu sabaꞋa ba u cau?
Te ɗai uzuwakpani u nu u na vu yaꞋankai Dawuda?
50 Vuzavaguɗu, ka̱ta̱ vu cinukpa tsu na a shikusai mu ba, mpa kagbashi ka̱ nu,
n tsu na n ka̱na̱i ka̱ɗu n kawuya ka na uma i a kuyaꞋanka mu,
51 Vuzavaguɗu, ka̱ta̱ vu cinukpa tsu na irala i nu yi o ku zoꞋoso mogono ma na vu erengi ba,
a̱ ka̱na̱i ku shika yi a̱ ubuta̱ u na u banai dem.
52 Tsu cikpai Vuzavaguɗu ko wannai,
Tananai! Tananai.